**ΠΑΡΑΡΤΗΜΑ A**

**ΣΥΝΟΔΕΥΤΙΚΟ ΕΓΓΡΑΦΟ ΔΙΑΒΙΒΑΣΗΣ ΚΑΤΑΓΓΕΛΙΑΣ**

Στο παρόν έγγραφο επισυνάπτεται Καταγγελία, η οποία έχει υποβληθεί εναντίον σας ενώπιον του Κέντρου Διαιτησίας και Διαμεσολάβησης (το **Κέντρο**) του Παγκόσμιου Οργανισμού Διανοητικής Ιδιοκτησίας (**ΠΟΔΙ**) σύμφωνα με τους Κανόνες Εναλλακτικής Επίλυσης Διαφορών .eu (οι **Κανόνες ΕΕΔ**) και τους Συμπληρωματικούς Κανόνες Εναλλακτικής Επίλυσης Διαφορών .eu του Παγκόσμιου Οργανισμού Διανοητικής Ιδιοκτησίας (οι **Συμπληρωματικοί Κανόνες**).

Οι Κανόνες ΕΕΔ είναι ενσωματωμένοι δια παραπομπής στη Συμφωνία Εγγραφής που έχετε με τον (τους) Kαταχωρητή (-ες) του (των) ονόματος (-ων) τομέα σας, σύμφωνα με την οποία είστε υποχρεωμένος να υποβληθείτε σε αναγκαστική διοικητική διαδικασία σε περίπτωση που κάποιος τρίτος (ο **Καταγγέλλων**) υποβάλλει καταγγελία σε έναν πάροχο υπηρεσιών επίλυσης διαφορών, όπως το Κέντρο, αναφορικά με όνομα τομέα που έχετε εγγράψει. Θα βρείτε το όνομα και τα στοιχεία επικοινωνίας του Καταγγέλλοντος, καθώς και το όνομα (-τα) τομέα που αποτελεί (-ούν) το αντικείμενο της Καταγγελίας στο έγγραφο που συνοδεύει το παρόν Συνοδευτικό Έγγραφο.

Αφού το Κέντρο ελέγξει την Καταγγελία προκειμένου να επιβεβαιώσει ότι πληροί τις τυπικές προϋποθέσεις των Κανόνων ΕΕΔ και των Συμπληρωματικών Κανόνων, θα προωθήσει ένα επίσημο αντίγραφο της Καταγγελίας, μαζί με τα παραρτήματα, σε εσάς μέσω ηλεκτρονικού ταχυδρομείου (e-mail) και θα σας κοινοποιήσει ταχυδρομικώς μία Ειδοποίηση με Πληροφορίες. Έπειτα, θα έχετε είκοσι (20) ημέρες από την ημέρα Έναρξης, εντός των οποίων μπορείτε να υποβάλλετε Απάντηση στην Καταγγελία σύμφωνα με τους Κανόνες ΕΕΔ και τους Συμπληρωματικούς Κανόνες, απευθυνόμενη στο Κέντρο και τον Καταγγέλλοντα. Μπορείτε να εκπροσωπήσετε ο ίδιος τον εαυτό σας ή να ζητήσετε τη βοήθεια νομικού παραστάτη για να σας εκπροσωπήσει στη διοικητική διαδικασία.

• Οι **Κανόνες ΕΕΔ** βρίσκονται εδώ:

<https://eurid.eu/el/alles-plhrofories/apo8ethrio-dedomenwn/>

• Οι **Συμπληρωματικοί Κανόνες** βρίσκονται εδώ:

<https://www.wipo.int/amc/el/domains/rules/supplemental/eu.html>

• **Υπόδειγμα Απάντησης** βρίσκεται εδώ:

<https://www.wipo.int/amc/el/docs/response-eu.doc>

Εναλλακτικά, μπορείτε να επικοινωνήσετε με το Κέντρο για να παραλάβετε οποιοδήποτε από τα ανωτέρω έγγραφα. Η επικοινωνία με το Κέντρο στη Γενεύη της Ελβετίας γίνεται μέσω τηλεφώνου στον αριθμό +41 22 338 8247, μέσω φαξ στον αριθμό +41 22 740 3700 ή μέσω ηλεκτρονικού ταχυδρομείου (e-mail) στη διεύθυνση domain.disputes@wipo.int.

Παρακαλείσθε να επικοινωνήσετε με το Κέντρο για να παράσχετε μια εναλλακτική διεύθυνση ηλεκτρονικού ταχυδρομείου (e-mail), στην οποία θα επιθυμούσατε να σας αποσταλεί α) η Καταγγελία, μαζί με τα παραρτήματα και β) άλλες ειδοποιήσεις στο πλαίσιο της διοικητικής διαδικασίας.

Αντίγραφο της παρούσας Καταγγελίας έχει επίσης αποσταλεί στο Μητρώο και στον (-ους) Καταχωρητή (-τές) με τον (τους) οποίο (-ους) έχει καταχωρηθεί το (τα) όνομα (-τα) τομέα που αποτελούν το αντικείμενο της Καταγγελίας.

Υποβάλλοντας την παρούσα Καταγγελία στο Κέντρο, ο Καταγγέλλων δια του παρόντος συναινεί ότι θα συμμορφώνεται με και ότι δεσμεύεται από τους Κανόνες ΕΕΔ και τους Συμπληρωματικούς Κανόνες.